Diari Oficial de la Generalitat Valenciana


Sumari del DOGV 3178, del 06-02-1998 (1998/605)

ORDRE de 23 de desembre de 1997, de la Conselleria de Cultura, Educació i Ciència, per la qual es convoca concurs públic per a la concessió d'ajudes per a la posada en marxa de projectes empresarials promoguts per joves i per a equipament d'empreses creades per joves.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3178

Data del DOGV
:   06-02-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/605


Data del document
:   23-12-1997

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

ORDRE de 23 de desembre de 1997, de la Conselleria de Cultura, Educació i Ciència, per la qual es convoca concurs públic per a la concessió d'ajudes per a la posada en marxa de projectes empresarials promoguts per joves i per a equipament d'empreses creades per joves. [1998/Q605]
  
L'article 3 de la Llei de la Generalitat Valenciana 4/1989, de 26 de juny, sobre l'Institut Valencià de la Joventut, atribueix a aquesta entitat, entre d'altres, la funció d'afavorir l'autonomia personal i la inserció social de la joventut, tot incidint especialment en l'àmbit laboral.
  
La necessitat de desenvolupar una política integral de joventut que done resposta a les necessitats d'aquest col·lectiu es materialitza en l'elaboració del Pla Jove Valencià, en el qual es dóna especial importància a les dificultats d'inserció laboral dels joves.
  
Per això, a través de l'Institut Valencià de la Joventut, s'ha prestat un especial interés a l'orientació i a l'assessorament adreçat a la joventut i s'han desplegat diverses mesures que de cap manera no podrien oblidar els joves amb iniciatives d'autoocupació.
  
En aquest sentit, el Programa de Creació d'Empreses Joves pretén facilitar l'accés al món laboral dels joves emprenedors.
  
Per tant, cal arbitrar mesures que impulsen la creació i l'assentament d'empreses creades per joves, mitjançant la concessió d'ajudes per a la posada en marxa de projectes empresarials.
  
En virtut d'això i de conformitat amb les atribucions que em confereixen l'article 35 de la Llei 5/1983, de 30 de desembre, de Govern Valencià, i l'article 47.1 del Text Refós de la Llei d'Hisenda Pública de la Generalitat Valenciana,
  
ORDENE
  
Primer
  
Es convoca concurs públic per a la concessió d'ajudes per a la posada en marxa de projectes empresarials promoguts per joves i per a equipament d'empreses creades per joves, i s'aproven les bases que el regiran, les quals s'inclouen com a annex en aquesta ordre.
  
Segon
  
L'import global màxim d'aquestes ajudes és:
  
- Ajudes per a la posada en marxa d'empreses: 37.014.888 de pessetes, que es pagaran a càrrec del capítol IV, línia 4.06, del pressupost de l'Institut Valencià de la Joventut per a 1997.
  
- Programa d'equipament: 09.239.118 de pessetes, que es pagaran a càrrec del capítol VII, línia 7.01, del pressupost de l'Institut Valencià de la Joventut per a 1997.
  
DISPOSICIONS FINALS
  
Primera
  
Es faculta el director general de l'Institut Valencià de la Joventut per a adoptar les resolucions necessàries per al desenvolupament i l'execució d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, s'hi podrà interposar un recurs contenciós administratiu en el termini de dos mesos, comptadors des de l'endemà de la publicació en el Diari Oficial de la Generalitat Valenciana, davant de la Sala Contenciosa Administrativa del Tribunal Superior de Justícia de la Comunitat Valenciana.
  
Per a la interposició del recurs se'n requereix la comunicació prèvia a la Conselleria de Cultura, Educació i Ciència.
  
Tot açò de conformitat amb el que estableixen l'article 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 23 de desembre de 1997
  
El conseller de Cultura, Educació i Ciència,
  
FRANCISCO E. CAMPS ORTIZ
  
ANNEX
  
Bases
  
Primera. Objecte de la convocatòria
  
L'objecte d'aquestes ajudes és la posada en marxa d'empreses promogudes per joves i l'equipament d'empreses creades per joves.
  
Aquestes ajudes tindran caràcter finalista i, en la resolució de concessió, s'indicarà la quantia i la destinació, de manera que l'import de la subvenció concedida no podrà ser utilitzada per a altres finalitats.
  
Segona. Quantia de l'ajuda
  
L'aportació màxima a cada projecte serà del 30% sobre la inversió total, i en cap cas l'ajuda per a la posada en marxa d'empreses promogudes per joves o per a equipament o la suma d'ambdues no podrà superar els 3.000.000 de pessetes.
  
Tercera. Participants
  
1. Podran sol·licitar aquestes ajudes les PYMES que complisquen els requisits següents:
  
- Estar promogudes per joves, de manera que almenys la meitat dels promotors del projecte que sol·liciten el finançament no supere l'edat de 30 anys en la data d'acabament del termini de presentació de sol·licituds i que, així mateix, posseïsquen almenys el 50% del capital.
  
- Estar domiciliades i exercir l'activitat a la Comunitat Valenciana.
  
- Estar jurídicament constituïdes siga com a empresari individual, siga com a societats laborals o mercantils, i haver-se constituït després de l'1 de gener de 1997 i abans del dia de la publicació d'aquesta ordre en el Diari Oficial de la Generalitat Valenciana.
  
- Que el projecte d'empresa haja estat atés des del Programa de Creació d'Empreses Joves de l'Institut Valencià de la Joventut.
  
2. No podran ser beneficiàries de les ajudes que regula aquesta ordre les empreses que estiguen subjectes a les normes específiques enumerades en l'apartat 1.6 de la Directiva Comunitària sobre ajudes estatals a les PYMES, adoptada per la Comissió el 20 de maig de 1992 (Diario Oficial de las Comunidades Europeas de 19 d'agost de 1992), que actualment són els sectors de la indústria siderúrgica, la construcció naval, les fibres sintètiques, el sector de vehicle a motor, l'agricultura, el transport i la indústria del carbó.
  
Quarta. Sol·licituds
  
1. Les sol·licituds s'emplenaran en els models oficials, que seran facilitats per l'Institut Valencià de la Joventut, i s'hi adjuntaran els documents següents:
  
a) Memòria explicativa de l'activitat empresarial (pla d'empresa) amb explicació de l'organització, mix de màrqueting, i dels recursos humans i tècnics de l'entitat sol·licitant.
  
b) Pla financer per al llançament de l'empresa.
  
c) Import de la subvenció sol·licitada.
  
d) Escriptura de constitució de l'empresa i inscripció en el registre corresponent si s'escau.
  
e) Document nacional d'identitat de les persones que signen la sol·licitud i documentació acreditativa de tenir la representació de l'entitat.
  
f) Declaració d'altres subvencions sol·licitades i/o concedides a l'últim any.
  
g) Hauran de presentar les dades de l'entitat bancària, la sucursal, el domicili, el número de la sucursal i la titularitat del compte corrent on s'haurà de fer efectiu el pagament de la subvenció.
  
La documentació que no siga original haurà de ser confrontada.
  
2. Les sol·licituds es presentaran a la seu central de l'Institut Valencià de la Joventut (carrer de l'Hospital, 11. 46878 València), a les unitats territorials de l'Institut Valencià de la Joventut d'Alacant (avinguda d'Aguilera, 1. 03372 Alacant) i de Castelló (carrer de l'Orfebre Santalínia, 2. 12804 Castelló de la Plana); o per qualsevol dels mitjans establits per l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El termini de presentació de les sol·licituds serà de 20 dies hàbils naturals, comptadors des de l'endemà de la publicació d'aquesta ordre en el Diari Oficial de la Generalitat Valenciana. Els terminis que acaben en dies que siguen inhàbils s'entendran prorrogats fins el primer dia hàbil següent.
  
D'acord amb la instrucció 6/1996, de 10 de setembre, de la Secretaria General de la Conselleria de Cultura, Educació i Ciència, els terminis que acaben en dies que siguen inhàbils, i també els dissabtes i els dies 24 i 31 de desembre o qualsevol altre que reglamentàriament així es declare, s'entendran prorrogats fins el primer dia hàbil següent.
  
4. Si de l'estudi de l'expedient es dedueix l'absència o la insuficiència de documentació, es requerirà la persona sol·licitant perquè complete l'expedient en el termini de 10 dies, comptadors a partir de la recepció de la notificació. Transcorregut aquest termini i cas de no aportar-se la documentació requerida, es procedirà a arxivar l'expedient sense cap tràmit més.
  
Cinquena. Criteris de valoració
  
El criteri bàsic de concessió serà la viabilitat tècnica, econòmica i financera del projecte, i s'hi valorarà a més:
  
- La capacitat de l'equip promotor.
  
- La quantitat i la qualitat de l'ocupació generada, en funció de la qualificació i la durada dels contractes.
  
- La contractació de joves menors de 30 anys.
  
- Que l'activitat promoguda siga d'interés social pel fet de prestar serveis que contribuïsquen a la igualtat d'oportunitat, a la millora del medi ambient, a la innovació tecnològica o organitzativa, o a la millora de cooperació entre empreses.
  
- Les ajudes o subvencions que l'empresa ha tingut a l'últim any, fins a la presentació de la sol·licitud, concedides per qualsevol entitat pública o privada, nacional o internacional.
  
Sisena. Comissió d'avaluació
  
1. La concessió de la subvenció correspondrà al director general de l'Institut Valencià de la Joventut.
  
2. La valoració de sol·licituds la realitzarà una comissió d'avaluació constituïda per:
  
- El cap del Servei de Promoció Juvenil o la persona en qui hi delegue.
  
- El cap de la Secció d'Assessorament i Formació Juvenils.
  
- Com a vocals actuaran dos tècnics de l'Institut Valencià de la Joventut designats pel director general.
  
Per tal de facilitar l'anàlisi de les sol·licituds presentades, la comissió d'avaluació podrà sol·licitar a les entitats els informes tècnics que considere necessaris.
  
La comissió també podrà recaptar informació addicional mitjançant la sol·licitud d'informes tècnics a experts externs.
  
El termini màxim de resolució serà de tres mesos, comptadors des del dia en què finalitze el termini de presentació de sol·licituds. Si, transcorregut aquest termini, no haguera recaigut resolució expressa, s'entendrà que les sol·licituds presentades han sigut desestimades.
  
Setena. Obligacions dels beneficiaris
  
Són obligacions dels beneficiaris:
  
a) Realitzar l'activitat o adoptar el comportament que fonamenta la concessió de la subvenció.
  
b) Acreditar davant de l'Institut Valencià de la Joventut la realització de l'activitat i el compliment dels requisits i les condicions que determinen la concessió o el gaudi de l'ajuda.
  
c) Comunicar a l'Institut Valencià de la Joventut l'obtenció de subvencions o ajudes per a la mateixa finalitat que procedisquen de qualssevol administracions o ens públics.
  
d) Mantenir, durant els dos anys següents a la percepció de la subvenció, aquelles condicions que s'expressen en l'ordre de concessió de l'ajuda i que hagen servit de base per al seu atorgament.
  
e) Sotmetre's a les actuacions de control financer que corresponen a la Intervenció General, quant a les subvencions i ajudes concedides.
  
f) Acreditar, abans del cobrament, que en el moment de l'atorgament estan al corrent de les seues obligacions tributàries i davant de la Seguretat social. Les obligacions i la forma en què s'hauran d'acreditar són les que regulen els articles 7, 8 i 9 del Reial Decret 390/1996, d'1 de març.
  
Vuitena. Pagament
  
El pagament d'aquestes ajudes s'efectuarà en una sola vegada, després de la justificació prèvia del seu ús, per a la qual cosa els beneficiaris hauran de presentar la documentació següent:
  
- Memòria resum quantificada de les activitats realitzades.
  
- Original o fotocòpia compulsada de les factures o justificants de les despeses efectuades, per l'import del projecte presentat.
  
La justificació haurà de realitzar-se en el termini de 15 dies des de la notificació de la concessió de l'ajuda.
  
Les ajudes no pagades per falta de justificació seran anul·lades a partir d'aqueixa data i els beneficiaris perdran el dret al cobrament.
  
Atés el cas que es fera la justificació amb factures per un import menor al del projecte, es prorratejaria la quantitat que s'hauria de subvencionar.
  
Novena. Modificació de la resolució de concessió
  
Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics podrà donar lloc a la modificació de la resolució.
  
Deu. Reintegrament de les quantitats obtingudes
  
Procedirà el reintegrament de les quantitats percebudes i l'exigència d'interés de demora des del moment del pagament de la subvenció en els casos següents:
  
a) Obtenir la subvenció sense complir les condicions que s'hi requereixen.
  
b) Incompliment de la finalitat per a la qual la subvenció va ser concedida.
  
c) Incompliment de les condicions imposades als beneficiaris amb motiu de la concessió de la subvenció.